b'\n_START_ARTICLE_\nHiekkaharjun vesitorni\n_START_SECTION_\nVesitornin rakenne\n_START_PARAGRAPH_\nTorni on poikkeuksellisen muotoinen, mik\xc3\xa4 johtuu siit\xc3\xa4, ett\xc3\xa4 se on rakennettu kahdessa eri vaiheessa. Vesitornin ensimm\xc3\xa4inen osa, kapea ja korkea yksijalkainen torni, valmistui vuonna 1962. Kaupunki halusi laajentaa vesitornia ja kuitenkin s\xc3\xa4ilytt\xc3\xa4\xc3\xa4 vanhan vesitornin. Urakkakilpailun kautta valituksi tuli Matti Ollilan suunnittelema t\xc3\xa4ysin elementtirakenteinen vesitorni, jonka rakentamisvaiheessa vanhaa tornia k\xc3\xa4ytettiin tukena. Uuden osan s\xc3\xa4ili\xc3\xb6 tehtiin ympyr\xc3\xa4nrenkaan muotoiseksi. Vesitornin kahdeksan 40 metri\xc3\xa4 korkeaa pilaria on tehty 5-kulmion muotoisista rengaselementeist\xc3\xa4. S\xc3\xa4ili\xc3\xb6osan seinien vetotangot ovat osa tornin ulkoista ilmett\xc3\xa4. S\xc3\xa4ili\xc3\xb6n pilarit, sein\xc3\xa4t sek\xc3\xa4 pohjan ja katon renkaanmuotoiset palkit ovat j\xc3\xa4nnitettyj\xc3\xa4 rakenteita. Laajennettu vesitorni valmistui vuonna 1980. S\xc3\xa4ili\xc3\xb6 on vuorattu tiiviill\xc3\xa4 muovikalvolla vedenpit\xc3\xa4vyyden varmistamiseksi. Uusi torni oli valmistuessaan Suomen suurin elementtirakenteinen vesitorni,  se on korkeudeltaan yli 50 metri\xc3\xa4. Torni on Roihuvuoren ja Myllypuron tornien ohella p\xc3\xa4\xc3\xa4kaupunkiseudun korkeimpia. Vesitornin yhteistilavuus on 6\xc2\xa0700 kuutiota, joista 1\xc2\xa0000 kuutiota on vanhassa tornissa.\n_START_SECTION_\nUusi vesitorni\n_START_PARAGRAPH_\nVuonna 2012 tapahtuneen Jyv\xc3\xa4skyl\xc3\xa4n Kangasvuoren vesitornin sortumisen j\xc3\xa4lkeen Helsingin seudun ymp\xc3\xa4rist\xc3\xb6palvelut (HSY) p\xc3\xa4\xc3\xa4tti kiirehti\xc3\xa4 elementtirakenteisen Hiekkaharjun vesitornin aitaamista ja ilmoitti my\xc3\xb6s, ett\xc3\xa4 torni puretaan syksyll\xc3\xa4 2019._NEWLINE_Uusi vesitorni sijaitsee Talvikkitien it\xc3\xa4puolella Malminm\xc3\xa4ess\xc3\xa4 (Talvikkitie 107), joka on noin 150 metri\xc3\xa4 aiemmasta vesitornista it\xc3\xa4\xc3\xa4n ja Hiekkaharjun kaupunginosaa. Malminm\xc3\xa4en vesitornin on tarkoitus korvata olemassa olevat vesitornit. Vesitornin rakentaminen aloitettiin syksyll\xc3\xa4 2017 ja se valmistuu 2019 kev\xc3\xa4\xc3\xa4ll\xc3\xa4. Vesitorni on 46 metri\xc3\xa4 korkea ja sen vesis\xc3\xa4ili\xc3\xb6 on halkaisijaltaan 43 metri\xc3\xa4. S\xc3\xa4ili\xc3\xb6 on lieri\xc3\xb6, jota kannattelee kartiomainen vinopalkisto, jotka l\xc3\xa4htee keskijalasta. Tilavuus on 8\xc2\xa0000\xc2\xa0m\xc2\xb3.'